V. Faič, poslanec: (2002-06-25):
I. Presperín, podpredseda NR SR: Ďakujem, pán poslanec. Pán spravodajca, vy ste už hovorili svoj návrh. Predpokladám, že nechcete vystúpiť. Ďakujem. Páni poslanci, prerušujem rokovanie o tomto bode programu. Nasleduje druhé čítanie o návrhu poslanca Národnej rady Slovenskej republiky Mariana Mesiarika na vydanie zákona, ktorým sa dopĺňa zákon Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov. Návrh zákona ste dostali pred prvým čítaním ako tlač 1310 a spoločnú správu výborov, schválenú gestorským výborom, máte ako tlač 1310a. Dávam teraz slovo poslancovi Mariánovi Mesiarikovi a prosím ho, aby návrh zákona odôvodnil. M. Mesiarik, poslanec: Vážený pán podpredseda, vážené poslankyne, poslanci, kolegyne, kolegovia, budem vo svojom úvodnom slove k tomuto návrhu zákona veľmi stručný. Samotný návrh po stránke legislatívnej je veľmi stručný, obsahuje tri body. Predovšetkým navrhujem, aby § 17 odsek 3 bol zmenený v tom zmysle, aby sme touto novelou zákona 182 vyriešili jednu z nezrovnalostí, ktorú sme neriešili v predchádzajúcich zmenách tohto zákona, a to, aby aj tí občania, ktorí za ten historický čas sa stali nájomníkmi v bytoch postavených bývalým Revolučným odborovým hnutím zo združených prostriedkov, samozrejme, štátu a tejto organizácie. Aby aj títo nájomníci mali právo podľa tejto zmeny zákona o prevod vlastníctva bytov v zmysle § 17, to znamená, že za regulovanú cenu. Chcel by som vás informovať, že zákon po pripomienkach v legislatívnej rade vlády začiatkom tohto roka a ešte v období, keď sa Ústavný súd zaoberal podaním podobného problému, ktorý predložil pán poslanec Národnej rady Fico, došlo k tomu, že v mesiaci apríl Ústavný súd rozhodol, že návrh, ktorý pánovi Ficovi prešiel a týkal sa poľnohospodárskych družstiev, nie je v rozpore s ústavou, že je to v súlade s ústavou, a preto aj tento návrh, ktorý predkladám ja, nemal by mať dôvod, aby Národná rada ho po posúdení neschválila. Chcel by som vás preto poprosiť, aby sme schválením tohto návrhu vyriešili jednu nie veľkú, ale ani malú početnú skupinu nájomníkov, ktorí by skutočne, ak by sme to neschválili, boli naďalej diskriminovaní len preto, že žijú v bytoch alebo sú podnájomníkmi v bytoch postavených zo štátnych prostriedkov a prostriedkov spomínanej organizácie a nemohli by si ich v zmysle § 17 tohto zákona odkúpiť. Prosím vás preto, aby ste zvážili tento návrh, ktorý nemá dopad na štátny rozpočet. Ministerstvo financií nemá námietky, je v súlade s ústavou, nezakladá žiadne nároky na nové pracovné miesta alebo iné náklady, aby ste ho po zvážení podporili. Ďakujem pekne. I. Presperín, podpredseda NR SR: Ďakujem, pán poslanec. Dávam slovo spoločnému spravodajcovi z výboru pre sociálne veci a bývanie poslancovi Františkovi Halmešovi a prosím ho, aby informoval Národnú radu o výsledku rokovania výborov o tomto návrhu vlády, aby odôvodnil aj návrh a stanovisko gestorského výboru. F. Halmeš, poslanec: Ďakujem, pán podpredseda. Vážené dámy a páni, z poverenia výboru, osobitne predsedu, predkladám spoločnú správu výborov Národnej rady Slovenskej republiky o výsledku prerokovania návrhu zákona, ktorý predniesol pán poslanec Mesiarik. Výbor pre sociálne veci a bývanie, ktorý mal tento zákon pridelený ako gestorský, pri rokovaní o návrhu poslanca Národnej rady Slovenskej republiky Mariána Mesiarika na vydanie zákona, ktorým sa mení a dopĺňa zákon Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov, podáva Národnej rade takúto správu. Národná rada uznesením z 5. apríla 2002 č. 2012 po prerokovaní návrhu zákona v prvom čítaní rozhodla, že podľa príslušných právnych noriem prerokuje návrh zákona v druhom čítaní a pridelila ho na prerokovanie ústavnoprávnemu, výboru pre hospodárstvo a výboru pre sociálne veci a bývanie. Gestorský výbor nedostal do 10. mája žiadne stanovisko poslancov Národnej rady, ktorí nie sú členmi výborov, ktorým teda bol pridelený. Návrh zákona odporučili schváliť ústavnoprávny výboru, to bolo uznesenie z 2. mája a výbor gestorský uznesením zo 6. mája. Výbor pre hospodárstvo, privatizáciu a podnikanie nestihol ten návrh zákona prerokovať v stanovenej lehote. Z uznesení výborov vyplývajú nasledovné návrhy: Po prvé, v článku 1 v úvodnej vete sa na konci pripájajú tieto slová: „a zákona“. Nakoniec správa je k dispozícii poslancom písomne, tak by som vlastne upozornil len na bod č. 5, kde sa hovorí o zmene účinnosti, kde sa nahrádza 1. máj slovami 1. júl, ktorý bude predmetom ešte ďalšieho rokovania. Gestorský výbor odporúča Národnej rade hlasovať spoločne o bodoch 1 – 5, uvedených vo štvrtej časti tejto spoločnej správy, a odporúča ich schváliť. Ďalej gestorský výbor na základe stanovísk navrhuje celý návrh zákona schváliť a poveril ma, keďže nie sú prítomní iní spravodajcovia, ktorí boli poverení výborom, aby sme prerokovali v druhom čítaní aj treťom čítaní návrh zákona a aby sme informovali o stanovisku gestorského výboru. Súčasne ma poverili, aby som predložil Národnej rade návrhy podľa § 83 zákona Národnej rady Slovenskej republiky v zmysle citovaného zákona. Ďalej spoločná správa bola schválená uznesením výboru, to je posledná informácia, 10. mája 2002, č. 492. Pán predsedajúci, prosím, môžete otvoriť rozpravu. I. Presperín, podpredseda NR SR: Ďakujem, pán poslanec. Otváram rozpravu o tomto bode programu. Písomne nebol nikto z poslancov prihlásený. Pýtam sa, kto sa hlási ústne. Pán poslanec Halmeš ako jediný poslanec. Končím možnosť prihlásiť sa do rozpravy ústne. Nech sa ti páči. Fero. F. Halmeš, poslanec: Vážený pán podpredseda, chcem predložiť len krátky pozmeňujúci návrh, ktorý sa týka dvoch, respektíve troch bodov predloženého návrhu zákona. Dva pozmeňujúce návrhy majú vecný charakter a jeden sa týka zmeny účinnosti tohto zákona, pretože sa prerokúva neskôr, ako sme pôvodne plánovali. Takže po prvé, v bode 1 navrhujem vypustiť slová nasledujúce za odkazom 36: „ak vlastník odpredá byty podľa tohto zákona“. Tento návrh pozmeňujúci zdôvodňujem skutočnosťou, že sa opieram o návrh, o rozhodnutie, respektíve nález Ústavného súdu Slovenskej republiky v podobnej veci pod č. PLUS 26/00 zo 4. apríla tohto roku, ktorý sa týkal poľnohospodárskych družstiev, a nie je potrebné ponechávať riešenie prevodu vlastníctva bytov a nebytových priestorov ani v tomto prípade na dobrovoľnosť podľa tohto nálezu. Po druhé, v bode 2 ide o obdobnú záležitosť, a preto navrhujem vypustiť z textu novej druhej vety slová uvedené za písmenom g): „ak sa rozhodnú odpredať byty podľa tohto zákona“. Zdôvodnenie platí obdobne, ako som uviedol v prvej časti môjho návrhu. Tretí pozmeňujúci návrh sa týka účinnosti v článku 2, kde navrhujem, aby účinnosť zákon nadobudol 1. septembra 2002 s tým, že tento návrh zdôvodňujem zreálnením navrhovanej účinnosti vo väzbe na zákon Národnej rady č. 1/1999 Z. z. v znení neskorších predpisov. Prosím vás o podporu týchto logických pozmeňujúcich návrhov k návrhu zákona. Pán predseda, skončil som. I. Presperín, podpredseda NR SR: Ďakujem za obsiahly príhovor Ferovi Halmešovi. Vyhlasujem rozpravu za skončenú. Pán poslanec Mesiarik ako navrhovateľ sa chce vyjadriť. M. Mesiarik, poslanec: Áno, ďakujem, iba jednou vetou. S navrhovanými zmenami súhlasím. I. Presperín, podpredseda NR SR: Pán spravodajca, chceš sa ty ešte vyjadriť? Nie. Ďakujem. Prerušujem rokovanie o tomto bode programu. Páni poslanci, v zmysle dohody na poslaneckom grémiu prerušujem teraz rokovanie, je 16.30, na 30 minút, na zasadnutie poslaneckých klubov, tak ako to bolo v požiadavke jednotlivých zástupcov poslaneckých klubov. Žiadam vás, aby ste tieto rokovania ukončili do 17.00 hod., aby sme mohli pristúpiť k hlasovaniu o jednotlivých zákonoch. Ďakujem. (Prerušenie rokovania o 16.31 hodine.) (Pokračovanie rokovania o 17.00 hodine.) I. Presperín, podpredseda NR SR: Páni poslanci, prosím, aby ste prišli do rokovacej sály, o 17. 00 hodine budeme hlasovať o jednotlivých návrhoch zákonov. Žiadam vás, aby ste sa pomaly zhromaždili v rokovacej sále. Páni poslanci, žiadam vás, aby ste sa dostavili k hlasovaniu do rokovacej sály slovenského parlamentu. Páni poslanci, žiadam vás, aby ste prišli do rokovacej sály, aby sme mohli pristúpiť k hlasovaniu. Páni poslanci, prezentujte sa. Prezentujte sa, prosím, zatiaľ nehlasujeme. Prezentujte sa. Páni poslanci, žiadam vás, aby ste prišli do rokovacej sály, aby sme mohli pristúpiť k hlasovaniu o jednotlivých návrhoch zákonov. Prosím, aby ste zaujali svoje miesta a mohli sa prezentovať. Pán poslanec Hoffmann, pán poslanec Volf. Pán podpredseda Národnej rady Bugár! Budeme sa ešte raz prezentovať. Nehlasujeme. Páni poslanci Rusnák, Bárdos, Ambróš, Hoffmann, prezentujte sa, prosím. Prezentujte sa, páni poslanci. (Hlasovanie.) Konštatujem, že v sále je 81 poslancov. Páni poslanci, pristúpime teda k hlasovaniu. Najskôr budeme hlasovať o dvoch návrhoch, ktoré sme prerokovali minulý týždeň. Budeme hlasovať o vládnom návrhu zákona, ktorým sa mení a dopĺňa zákon Národnej rady Slovenskej republiky č. 202/1995 Z. z. devízový zákon a zákon, ktorým sa mení a dopĺňa zákon Slovenskej národnej rady č. 372/1990 Zb. o priestupkoch v znení neskorších predpisov a ktorým sa mení zákon č. 229/91 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov . Mali ste ho ako tlač 1464. Spoločným spravodajcom je pán poslanec Kujan. Pýtam sa, pán spoločný spravodajca, či môžeme pristúpiť k hlasovaniu. Nech sa páči. M. Kujan, poslanec: Áno, môžeme pristúpiť k hlasovaniu, pán predsedajúci. Najprv by sme pristúpili k hlasovaniu o pozmeňujúcich a doplňujúcich návrhoch uvedených v spoločnej správe, kde ako spravodajca navrhujem, aby sme hlasovali najprv o bodoch 1, 2 a 10 zo spoločnej správy s odporúčaním gestorského výboru schváliť. I. Presperín, podpredseda NR SR: Hlasujme, prosím, o bode 1, 2 a 10 s odporučením gestorského výboru schváliť. (Hlasovanie.) Prítomných 101 poslancov, za 94, proti nikto, 4 sa zdržali, 3 nehlasovali. 1, 2 a 10, návrhy zo spoločnej správy sme schválili. Prosím, ďalej. M. Kujan, poslanec: Ďakujem. Ďalej navrhujem, aby sme hlasovali o bodoch 4, 7, 8 a 9 zo spoločnej správy s odporúčaním gestorského výboru neschváliť. Môžeme hlasovať. I. Presperín, podpredseda NR SR: Hlasujte, prosím, o bodoch 4, 7, 8, 9 s návrhom gestorského výboru neschváliť. Hlasujte, prosím. (Hlasovanie.) Prítomných 105 poslancov, za je 5 poslancov, proti 71, zdržalo sa 29, hlasovali všetci. Body 4, 7, 8 a 9 sme neschválili. M. Kujan, poslanec: Áno, ďakujem. Ďalej by sme hlasovali o zvyšných bodoch a to je 3, 5, 6 a 11. Chcel by som, samozrejme, ešte predtým, ako budeme hlasovať, upozorniť, že problematika nadobudnutia nehnuteľnosti cudzozemcami je obsiahnutá v § 19, ktoré sú v návrhu obsiahnuté v bodoch práve 3, 5, 6 a 11. Poslanec Farkas predložil v rozprave k tejto problematike jeden pozmeňujúci návrh v dvoch alternatívach, ktoré komplexnejšie riešia danú problematiku. Čiže by sme teraz pristúpili najprv k bodu 3 s odporúčaním gestorského výboru neschváliť. I. Presperín, podpredseda NR SR: Prosím, hlasujeme o bode č. 3 samostatne s odporučením gestorského výboru neschváliť. Hlasujte. (Hlasovanie.) Prítomných 108 poslancov v rokovacej sále, 15 za, 64 proti, 27 sa zdržalo, 2 nehlasovali. Bod č. 3 sme neschválili. M. Kujan, poslanec: Áno, ďalej by sme hlasovali o bodoch 5, 6 a 11 spoločne s odporúčaním gestorského výboru schváliť. I. Presperín, podpredseda NR SR: Prosím, hlasujte. Hlasujeme o bode 5, 6 a 11 s odporučením gestorského výboru schváliť. Prosím, hlasujte. (Hlasovanie.) Prítomných 110 poslancov, za 17, proti 60, zdržalo sa 32, nehlasoval 1. Body 5, 6 a 11 sme neschválili. Prosím? Všetko? M. Kujan, poslanec: Tým sme vyčerpali hlasovanie o všetkých pozmeňujúcich a doplňujúcich návrhoch uvedených v spoločnej správe. Teraz by sme pristúpili k hlasovaniu o pozmeňujúcich a doplňujúcich návrhoch vyplývajúcich zo správy. V rozprave predložil ako jediný pozmeňujúci a doplňujúci návrh poslanec Farkas, a to jeden pozmeňujúci návrh v dvoch alternatívach. Pýtam sa pána poslanca či chce, aby sme o jednotlivých návrhoch hlasovali osobitne. (Hlasy v rokovacej sále.) I. Presperín, podpredseda NR SR: Ak je to alternatíva, tak musíme o nich hlasovať osobitne. M. Kujan, poslanec: Hlasovali by sme osobitne o prvej alternatíve. I. Presperín, podpredseda NR SR: Tak máte na stoloch poslanecký návrh kolegu Farkasa. Hlasujte o prvom návrhu, o prvej alternatíve k tomuto návrhu zákona. Prosím, hlasujte. (Hlasovanie.) Prítomných 108 poslancov, za 25, proti 33, zdržalo sa 47, nehlasovali 3. Tento návrh pána poslanca sme neschválili. Ďalej. M. Kujan, poslanec: Ďalej by sme hlasovali o druhej alternatíve. I. Presperín, poslanec: Hlasujte o druhej alternatíve pána poslanca Farkasa. Hlasujte, prosím. (Hlasovanie.) 107 prítomných, 88 za, 9 proti, 8 sa zdržalo, 2 nehlasovali. Konštatujem, že druhý návrh pána poslanca Farkasa sme schválili. Ďalej. M. Kujan, poslanec: Tým sme vyčerpali všetky hlasovania. Preto odporúčam, aby sme postúpili predmetný návrh zákona do tretieho čítania. I. Presperín, podpredseda NR SR: Dávam hlasovať o tom, aby sme prešli do tretieho čítania s týmto návrhom zákona vlády. Hlasujte. (Hlasovanie.) Prítomných 110 poslancov, 88 za, 6 proti, 13 sa zdržalo, 3 nehlasovali. Konštatujem, že tento návrh bol schválený. Dávam teda možnosť, aby sme pristúpili k tretiemu čítaniu o tomto vládnom návrhu zákona. Otváram rozpravu v rámci tretieho čítania. Pýtam sa zároveň, či chce niekto z poslancov podať návrhy podľa § 85 zákona o rokovacom poriadku. Konštatujem, že nie. Vyhlasujem rozpravu o tomto bode programu za skončenú. Keďže v rámci tohto čítania neboli podané žiadne návrhy, podľa § 86 zákona o rokovacom poriadku pristúpime k hlasovaniu o vládnom návrhu zákona ako o celku. Prosím, prezentujte sa a hlasujte o návrhu zákona ako o celku. (Hlasovanie.) 113 prítomných, 87 za, 4 proti, 19 sa zdržalo, nehlasovali 3 poslanci. Konštatujem, že sme schválili vládny návrh novely devízového zákona, zákona č. 372/90 Zb. o priestupkoch a zákona č. 229/91 Zb. o úprave vlastníckych vzťahoch k pôde a inému poľnohospodárskemu majetku v znení neskorších predpisov. Prosím, pokoj, páni poslanci. Pristúpime k hlasovaniu o návrhu skupiny poslancov Národnej rady Slovenskej republiky na vydanie zákona o zriadení Slovenskej zdravotníckej akadémie , ktorú ste mali ako tlač 1538. Spoločnou spravodajkyňou bola pani poslankyňa Záborská. Prosím, páni poslanci, keby ste sledovali návrhy na hlasovanie.